**Odporúčania hasičov k vykurovacej sezóne**

S prichádzajúcimi chladnými jesennými dňami začína obdobie vykurovacej sezóny. Tohtoročná vykurovacia sezóna však bude ovplyvnená aj hroziacou energetickou krízou. Preto Vám chceme pripomenúť naše odporúčania k vykurovacej sezóne, aby ste vykurovacie obdobie prežili v zdraví a spokojnosti aj vzhľadom na to, že obdobie vykurovacej sezóny je už tradične obdobím, počas ktorého hasiči evidujú zvýšený počet výjazdov predovšetkým k požiarom v rodinných domoch resp. k požiarom v bytovom fonde.

K najčastejším príčinám vzniku požiarov v čase vykurovacej sezóny patria najmä

* **nesprávna a neodborná inštalácia spotrebičov**,
* **absencia čistenia a kontroly komínov** (nezabezpečenie čistenia a kontroly komínov osobou s odbornou spôsobilosťou),
* **nevyhovujúci technický stav dymovodov a komínov**,
* **vyhorenie sadzí v komínovom telese** (usádzanie sadzí používaním nevhodného paliva v palivovom spotrebiči),
* **nedbalosť a neopatrnosť pri manipulácii s otvoreným ohňom, s horľavými látkami alebo so žeravým popolom**,
* **nesprávna obsluha vykurovacích systémov**,
* **nedodržanie bezpečnej vzdialenosti pri inštalácii dymovodu od okolitých horľavých stavebných konštrukcií**,
* **nedodržiavanie bezpečných vzdialeností na zabudovanie horľavých materiálov do konštrukcií kozubov a komínových telies**.

**Odporúčania počas vykurovacej sezóny:**

* **Vykurovať správnym palivom**
* do kotlov, kachlí a krbov patrí len určené palivo. Spaľovaním domáceho odpadu, plastov a iných vysoko horľavých látok sa zvyšuje riziko vzniku požiaru
a súčasne dochádza k  znečisteniu ovzdušia,
* **Zabezpečovať pravidelné čistenie a kontrolu komínov**
* zabezpečiť odborné preskúšanie komínov osobami s odbornou spôsobilosťou. Za celkový technický stav a údržbu komínov zodpovedajú majitelia sami, a preto sú povinní zabezpečovať pravidelné čistenia a kontroly,
* pri kontrole vykurovacích telies je vhodné zamerať svoju pozornosť na stavebné prevedenie, funkčnosť, na prehorenie alebo poškodenie materiálu vykurovacieho telesa,
* pri plynových spotrebičoch je vhodné orientovať svoju pozornosť na čistotu komínových prieduchov, na zabezpečenie dobrého ťahu komína a na dodržiavanie termínov odborných prehliadok, aby nedošlo k úniku plynu do okolia,
* **Správne uskladňovať palivo**
* v tesnej blízkosti kotlov, kachlí a krbov nesmú byť uložené a skladované žiadne horľavé materiály. Odletené žeravé častice pri kúrení môžu spôsobiť požiar.